CELEX: 32016R1768
Language: hu
Date: 2016-10-04 00:00:00
Title: A Bizottság (EU) 2016/1768 végrehajtási rendelete (2016. október 4.) a guanidino-ecetsav brojlercsirkék, elválasztott malacok és hízósertések takarmány-adalékanyagaként történő felhasználásának engedélyezéséről, valamint a 904/2009/EK rendelet hatályon kívül helyezéséről (EGT-vonatkozású szöveg)

5.10.2016   
            
            
               HU
            
            
               Az Európai Unió Hivatalos Lapja
            
            
               L 270/4
            
         A BIZOTTSÁG (EU) 2016/1768 VÉGREHAJTÁSI RENDELETE
   (2016. október 4.)
   a guanidino-ecetsav brojlercsirkék, elválasztott malacok és hízósertések takarmány-adalékanyagaként történő felhasználásának engedélyezéséről, valamint a 904/2009/EK rendelet hatályon kívül helyezéséről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (1) és különösen annak 9. cikke (2) bekezdésére,
   mivel:
   
               (1)
            
            
               Az 1831/2003/EK rendelet rendelkezik az adalékanyagok takarmányokban történő felhasználásának engedélyezéséről, az engedély megadásának feltételeiről és az engedélyezési eljárásokról.
            
         
               (2)
            
            
               A guanidino-ecetsav használatát brojlercsirkék esetében a 904/2009/EK bizottsági rendelet (2) tíz évre engedélyezte.
            
         
               (3)
            
            
               A Bizottsághoz az 1831/2003/EK rendelet 7. cikkének megfelelően kérelmet nyújtottak be a guanidino-ecetsav takarmány-adalékanyagként történő engedélyezésére. A szóban forgó kérelemhez csatolták az 1831/2003/EK rendelet 7. cikkének (3) bekezdésében előírt adatokat és dokumentumokat.
            
         
               (4)
            
            
               A szóban forgó kérelem a „tápértékkel rendelkező adalékanyagok” adalékanyag-kategóriába sorolandó guanidino-ecetsav brojlercsirkék, tenyészcsirkék és sertések takarmány-adalékanyagaként történő engedélyezésére vonatkozik.
            
         
               (5)
            
            
               Az Európai Élelmiszerbiztonsági Hatóság (a továbbiakban: Hatóság) 2016. január 27-i véleményében (3) megállapította, hogy a guanidino-ecetsav – a javasolt felhasználási feltételek mellett – nincs káros hatással sem az állatok és a fogyasztók egészségére, sem a környezetre, kreatinforrásnak tekinthető, és ezért pótolhatja az étrenddel bevitt kreatint. A Hatóság azt javasolta, hogy a felhasználók általi belélegzés elkerülése érdekében vezessenek be védőintézkedéseket. A Hatóság kijelentette, hogy a legnagyobb biztonságos mennyiségeket abból a feltételezésből kiindulva határozta meg, hogy a takarmány elegendő metildonort tartalmaz. A Hatóság úgy ítélte meg, hogy nem szükséges a forgalomba hozatalt követő egyedi nyomonkövetési előírásokat elrendelni. A hatóság ellenőrizte továbbá az 1831/2003/EK rendelettel létrehozott referencialaboratórium által benyújtott, a takarmányban lévő takarmány-adalékanyagra alkalmazott analitikai módszerről szóló jelentést.
            
         
               (6)
            
            
               Az érintett anyag értékelése azt mutatja, hogy az 1831/2003/EK rendelet 5. cikkében előírt engedélyezési feltételek teljesülnek. Ennek megfelelően a szóban forgó anyag használatát az e rendelet mellékletében meghatározottak szerint engedélyezni kell.
            
         
               (7)
            
            
               Mivel az 1831/2003/EK rendeletnek megfelelő új engedély megadására is sor kerül, a 904/2009/EK rendeletet hatályon kívül kell helyezni.
            
         
               (8)
            
            
               Mivel az engedélyezési feltételek módosításának haladéktalan alkalmazását nem indokolják biztonsági szempontok, helyénvaló átmeneti időszakot engedélyezni a 904/2009/EK rendelettel engedélyezett adalékanyag, valamint az azt tartalmazó előkeverékek és takarmánykeverékek meglévő készleteinek felhasználására.
            
         
               (9)
            
            
               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A RENDELETET:
   1. cikk
   A mellékletben meghatározott, a „tápértékkel rendelkező adalékanyagok” adalékanyag-kategóriába és az „aminosavak, sóik és analógjaik” funkcionális csoportba tartozó készítmény takarmány-adalékanyagként való használata a mellékletben meghatározott feltételek mellett engedélyezett.
   2. cikk
   A 904/2009/EK rendeletet hatályát veszti.
   3. cikk
   (1)   A mellékletben meghatározott anyag és az azt tartalmazó előkeverékek, amelyeket 2017. április 25. előtt állítottak elő és címkéztek fel a 2016. október 25. előtt alkalmazandó szabályoknak megfelelően, a meglévő készletek kimerüléséig továbbra is forgalomba hozhatók és felhasználhatók.
   (2)   Az (1) bekezdésben említett anyagot tartalmazó takarmány-alapanyagok és takarmánykeverékek 2017. október 25-ig a 2016. október 25. előtt alkalmazandó szabályoknak megfelelően forgalomba hozhatók és a meglévő készletek kimerüléséig felhasználhatók.
   4. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2016. október 4-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 268., 2003.10.18., 29. o.
   
   
      (2)  A Bizottság 2009. szeptember 28-i 904/2009/EK rendelete a guanidino-ecetsav brojlercsirkék takarmány-adalékanyagaként történő engedélyezéséről (HL L 256., 2009.9.29., 28. o.).
   
      (3)  EFSA Journal 2016; 14(2):4394.
   
      MELLÉKLET
      
                  Az adalékanyag azonosító száma
               
               
                  Az engedély jogosultjának neve
               
               
                  Adalékanyag
               
               
                  Összetétel, kémiai képlet, leírás, analitikai módszer
               
               
                  Állatfaj vagy -kategória
               
               
                  Maximális életkor
               
               
                  Legkisebb tartalom
               
               
                  Legnagyobb tartalom
               
               
                  További rendelkezések
               
               
                  Az engedély lejárta
               
            
                  mg guanidino-ecetsav/kg 12 %-os nedvességtartalmú teljes értékű takarmány
               
            
                  
                     Kategória: tápértékkel rendelkező adalékanyagok. Funkcionális csoport: aminosavak, sóik és analógjaik
                  
               
            
                  3c372
               
               
                  —
               
               
                  guanidino-ecetsav
               
               
                  
                     Az adalékanyag összetétele
                  
                  Por, legalább 98 %-os guanidino-ecetsav-tartalommal (szárazanyagra vetítve)
                  
                     A hatóanyag jellemzése
                  
                  Kémiai szintézissel előállított guanidino-ecetsav
                  Kémiai képlet: C3H7N3O2
                  
                  CAS-szám: 352-97-6
                  Szennyeződések:
                  
                              —
                           
                           
                              legnagyobb megengedett cianamidtartalom: 0,03 %
                           
                        
                              —
                           
                           
                              legnagyobb megengedett dicianamidtartalom: 0,5 %
                           
                        
                     Analitikai módszer
                      (1)
                  
                  A takarmány guanidino-ecetsav-tartalmának meghatározására szolgáló módszer:
                  
                              —
                           
                           
                              ionkromatográfia UV-detektálással (IC-UV).
                           
                        
               
                  brojlercsirkék, elválasztott malacok és hízósertések
               
               
                   
               
               
                  600
               
               
                  1 200 
               
               
                  
                              1.
                           
                           
                              A nedvességtartalmat fel kell tüntetni az adalékanyag címkéjén.
                           
                        
                              2.
                           
                           
                              A guanidino-ecetsav forgalmazása és készítmény formájában történő, adalékanyagként való felhasználása megengedett.
                           
                        
                              3.
                           
                           
                              Az adalékanyag használata során figyelmet kell fordítani arra, hogy az állat étrendje tartalmazzon a metionintól eltérő metildonorokat.
                           
                        
                              4.
                           
                           
                              Az adalékanyag és az előkeverékek felhasználói számára a takarmányipari vállalkozóknak munkafolyamatokat és szervezeti intézkedéseket kell meghatározniuk a belélegzés kockázatának kezelésére. Amennyiben az említett eljárások és műveletek nem szüntetik meg, illetve nem csökkentik minimálisra ezeket a kockázatokat, az adalékanyagot és az előkeverékeket egyéni védőeszközzel, többek között légzésvédő maszkkal, védőszemüveggel és -kesztyűvel kell használni.
                           
                        
               
                  2026. október 25.
               
            
         (1)  Az analitikai módszerek részletes leírása a referencialaboratórium honlapján található: https://ec.europa.eu/jrc/en/eurl/feed-additives/evaluation-reports.